**Έκθεση της** **Κοινοβουλευτικής Επιτροπής Νομικών, Δικαιοσύνης και Δημοσίας Τάξεως για τους κανονισμούς «Οι περί Δημόσιας Υπηρεσίας (Γενικοί) (Τροποποιητικοί) Κανονισμοί του 2021»**

**Παρόντες:**

 Νίκος Τορναρίτης, πρόεδρος Πανίκος Λεωνίδου

 Φωτεινή Τσιρίδου Σωτήρης Ιωάννου

 Νίκος Γεωργίου Κωστής Ευσταθίου

 Άριστος Δαμιανού Χαράλαμπος Θεοπέμπτου

 Ανδρέας Πασιουρτίδης

 Η Κοινοβουλευτική Επιτροπή Νομικών, Δικαιοσύνης και Δημοσίας Τάξεως μελέτησε τους πιο πάνω κανονισμούς σε τρεις συνεδρίες της, οι οποίες πραγματοποιήθηκαν στις 15 Σεπτεμβρίου 2021, στις 4 Μαΐου και στις 6 Ιουλίου 2022. Στο πλαίσιο των συνεδριών της επιτροπής κλήθηκαν και παρευρέθηκαν εκπρόσωποι του Τμήματος Δημόσιας Διοίκησης και Προσωπικού του Υπουργείου Οικονομικών, του Υπουργείου Δικαιοσύνης και Δημοσίας Τάξεως και του Κρατικού Αρχείου. Το Υπουργείο Ενέργειας, Εμπορίου και Βιομηχανίας και η Νομική Υπηρεσία της Δημοκρατίας, παρ’ όλο που κλήθηκαν, δεν εκπροσωπήθηκαν στις συνεδρίες της επιτροπής.

 Σημειώνεται ότι στο στάδιο της συζήτησης των κανονισμών παρευρέθηκε και το μέλος της επιτροπής κ. Χριστιάνα Ερωτοκρίτου.

 Σκοπός των υπό αναφορά κανονισμών, οι οποίοι εκδίδονται δυνάμει των διατάξεων του άρθρου 87 του περί Δημόσιας Υπηρεσίας Νόμου, είναι η τροποποίηση του Πρώτου Πίνακα των περί Δημόσιας Υπηρεσίας (Γενικών) Κανονισμών, ώστε το Κρατικό Αρχείο να υπαχθεί ως τμήμα υπό το Υπουργείο Δικαιοσύνης και Δημοσίας Τάξεως. Σκοπείται επίσης η διόρθωση της αναφοράς στους υπό τροποποίηση βασικούς κανονισμούς στο Υπουργείο Ενέργειας, Εμπορίου, Βιομηχανίας και Τουρισμού, ώστε να συνάδει με την υφιστάμενη οικεία νομοθεσία, δυνάμει της οποίας το εν λόγω υπουργείο μετονομάστηκε σε Υπουργείο Ενέργειας, Εμπορίου και Βιομηχανίας, ύστερα από την ίδρυση του Υφυπουργείου Τουρισμού.

 Στο στάδιο της μελέτης των κανονισμών η εκπρόσωπος του Τμήματος Δημόσιας Διοίκησης και Προσωπικού του Υπουργείου Οικονομικών ανέφερε ότι οι προτεινόμενες τροποποιήσεις κρίθηκαν αναγκαίες, ώστε το Κρατικό Αρχείο να περιληφθεί στον Πρώτο Πίνακα των υπό τροποποίηση βασικών κανονισμών, στον οποίο για τους σκοπούς των βασικών κανονισμών καθορίζονται τα τμήματα, οι υπηρεσίες και τα γραφεία που υπάγονται σε υπουργεία, και να υπαχθεί υπό το Υπουργείο Δικαιοσύνης και Δημοσίας Τάξεως μετά τη μετεξέλιξή του σε τμήμα, δυνάμει του περί Προϋπολογισμού του 2019 Νόμου του 2018. Επιπροσθέτως, εισηγήθηκε όπως η υπό αναφορά πρόνοια ισχύσει αναδρομικά από τις 2 Ιανουαρίου 2019, ώστε για την πλήρωση της θέσης του Εφόρου Κρατικού Αρχείου, η οποία εκκρεμεί, να ακολουθηθεί η διαδικασία πλήρωσης θέσεων προϊσταμένων τμημάτων, αλλά και να υπάρξει κάλυψη σε άλλα διοικητικής φύσεως ζητήματα.

 Η εκπρόσωπος του Υπουργείου Δικαιοσύνης και Δημοσίας Τάξεως ανέφερε ότι η προτεινόμενη ρύθμιση η οποία αφορά το Κρατικό Αρχείο κρίνεται αναγκαία, λόγω του ότι αποτελεί αυτοτελές πλέον τμήμα το οποίο υπάγεται στο Υπουργείο Δικαιοσύνης και Δημοσίας Τάξεως αντί στη διοίκηση του εν λόγω υπουργείου και θα συμβάλει στην εύρυθμη λειτουργία του Κρατικού Αρχείου, καθώς και του εν λόγω υπουργείου. Περαιτέρω, η ίδια εκπρόσωπος επισήμανε ότι η αναδρομική ισχύς της εν λόγω ρύθμισης από τις 2 Ιανουαρίου 2019 κρίνεται αναγκαία, δεδομένου ότι το Κρατικό Αρχείο αποτελεί αυτοτελές τμήμα του Υπουργείου Δικαιοσύνης και Δημοσίας Τάξεως από το έτος 2019. Τέλος, ενημέρωσε την επιτροπή ότι το εξουσιοδοτικό άρθρο του περί Δημόσιας Υπηρεσίας Νόμου προβλέπει τη δυνατότητα έκδοσης των υπό αναφορά κανονισμών με αναδρομική ισχύ.

 Στο πλαίσιο της συζήτησης των κανονισμών μέλος της επιτροπής εξέφρασε προβληματισμό αναφορικά με την εισήγηση για αναδρομική ισχύ της προτεινόμενης ρύθμισης που αφορά το Κρατικό Αρχείο και ως εκ τούτου η επιτροπή ζήτησε τη θέση της Νομικής Υπηρεσίας της Δημοκρατίας επί του θέματος αυτού.

 Συναφώς, το Τμήμα Δημόσιας Διοίκησης και Προσωπικού του Υπουργείου Οικονομικών ενημέρωσε την επιτροπή για το πιο πάνω ζήτημα με επιστολή του, ημερομηνίας 20 Μαΐου 2022, επισυνάπτοντας σχετική επιστολή της Νομικής Υπηρεσίας της Δημοκρατίας, διά της οποίας αναφέρεται ότι, σύμφωνα με το άρθρο 87(3) του περί Δημόσιας Υπηρεσίας Νόμου, οι δυνάμει αυτού εκδιδόμενοι κανονισμοί δύνανται να έχουν αναδρομική ισχύ.

 Η Κοινοβουλευτική Επιτροπή Νομικών, Δικαιοσύνης και Δημοσίας Τάξεως, αφού έλαβε υπόψη όλα όσα τέθηκαν ενώπιόν της, κατέληξε στις πιο κάτω θέσεις:

1. Ο προέδρος και τα μέλη της βουλευτές της κοινοβουλευτικής ομάδας του Δημοκρατικού Συναγερμού και τα μέλη της βουλευτές της κοινοβουλευτικής ομάδας ΑΚΕΛ-Αριστερά-Νέες Δυνάμεις υιοθετούν τους σκοπούς και τις επιδιώξεις των προτεινόμενων κανονισμών και εισηγούνται στη Βουλή την έγκρισή τους.

2. Το μέλος της βουλευτής της κοινοβουλευτικής ομάδας του Δημοκρατικού Κόμματος, καθώς και τα μέλη της βουλευτές του Εθνικού Λαϊκού Μετώπου, του Κινήματος Σοσιαλδημοκρατών ΕΔΕΚ και του Κινήματος Οικολόγων-Συνεργασία Πολιτών επιφυλάχθηκαν να τοποθετηθούν επί των προνοιών των κανονισμών κατά τη συζήτησή τους ενώπιον της ολομέλειας του σώματος.

12 Ιουλίου 2022

Αρ. Φακ.: 23.03.056.093-2019

ΣΓ/ΠΧ,ΔΔ/ΘΧ